তাঁর মৃত্যুর পর সাত মাস পর, এমন একটি সময়ে, তাঁক নিয়ে, ছোট পত্রিকার একটি গোটা সংখ্যা প্রকাশ পেলো, যখন মেজ-সেজ কবিদের ‘শ্রেষ্ঠ কবিতা’য় ভরা বাজারে, মাথা খুঁড়েও এই কবির একটিও কাব্যগ্রন্থ আজ আর পাওয়া যায় না। আমাদের সাংস্কৃতিক দৈন্য কোথায় গিয়ে মুখ গুঁজেছে, বলা বাহুল্যই, এটিও একটি তার অনন্য দৃষ্টান্তই। সেই গুটিকয়েক সিদ্ধেশ্বর অনুরাগী-বন্ধু-পরিজনই, অতএব, শেষপর্যন্ত, হয়ে ওঠেন আমাদের নমস্য। যাঁদের সাহায্য-সহযোগিতায়, অবশেষে বিষয় হিসাবে সিদ্ধেশ্বর সেন গ্রন্থবদ্ধ হয়ে প্রকাশ পেল। মফস্বল থেকে প্রকাশিত একটি ছোট কাগজের মধ্য দিয়ে যদি একজন পাঠকও সিদ্ধেশ্বর সেনের সৃষ্টির আলোকে আলোকিত হয়ে, তাঁর প্রতি আগ্রহী হয়ে ওঠেন, তাহলে মনে করবো আমাদের হৃদয় নিংড়ানো ভালোবাসা রাখবার জায়গা, হয়তোবা, একটুকুও পাওয়া গেল।